Aansoek om appèl teen afsonderingsuitspraak ingedienNkosazana Dlamini-Zuma, minister van samewerkende regering en tradisionele sake. (Foto: GovernmentZA/Flickr) Die minister van samewerkende regering en tradisionele sake, Nkosazana Dlamini-Zuma, het die hooggeregshof in Pretoria gevra vir toestemming om te appelleer teen ŉ vroeëre hofbevinding wat vlak 4 en vlak 3 van die afsonderingsregulasies irrasioneel en ongrondwetlik verklaar het. Sy voer aan die Liberty Fighters Network, ŉ betreklik onbekende drukgroep, het nie ŉ grondwetlike aanval op die regulasies van vlak 3 en vlak 4 van stapel gestuur nie en was ook nie spesifiek oor presies watter regulasies hy betwis nie. Dit beteken sy is nou onseker oor op watter saak sy moet antwoord, voer die minister aan. Die regulasies is ingestel om die verspreiding van Covid-19 te bekamp. Regter Norman Davis het verlede week in sy uitspraak bevind die minister se regulasies, waarmee die staat inbreuk maak op mense se fundamentele regte, het nie die toets van rasionaliteit geslaag nie. In ŉ dikwels snydende uitspraak het Davis bevind dit lyk of Dlamini-Zuma eerder glo dat enigiets geregverdig kan word in ŉ poging om die land teen ŉ ernstige gesondheidsgevaar te beskerm. In regskringe is die uitspraak gekritiseer as dat dit vaag was in die manier waarop dit die magdom regulasies wat ingestel is sedert pres. Cyril Ramaphosa ŉ ramptoestand op 15 Mei afgekondig het, hanteer het. Die minister in die presidensie, Jackson Mthembu, het op sy beurt gesê hy glo enige ander hof gaan tot ŉ ander slotsom kom as Davis. Davis het harde woorde vir Dlamini-Zuma se departement gehad vir die onbeduidendhede wat die direkteur-generaal van samewerkende regering in sy beantwoordende verklaring ingedien het, eerder as om ŉ behoorlike argument te voer dat elke bepaling vir die grondwetlikheid daarvan oorweeg is. Davis het Dlamini-Zuma twee weke gegee om die regulasies te hersien, in ooreenstemming met die Grondwet te bring en weer af te kondig. Hy het sy uitspraak vir dié twee weke opgeskort. Sommige kritici voer aan die vlak 3-bepalings, wat saam met dié van vlak 4 ter syde gestel is, het nie voor die hof gedien nie omdat dit nog nie afgekondig was toe die saak aangehoor is nie. Die staat vra dat die kwessie in die appèlhof aangehoor word om regsekerheid te kry.